section_heading: Treći slavenski ustanak (Đorđe Vojteh)
paragraph_text: U jesen 1072. Mihailo šalje svog sina Bodina i vojvodu Petrila s odredom od 300 ljudi u pomoć novom slavenskom ustanku koji je, pod vodstvom Đorđa Vojteha, buknuo u južnom Pomoravlju. Ustanici su Bodina proglasili za Cara, pozivajući se na Samuila, u Prizrenu. Bodin s dijelom vojske kreće na sjever ka Nišu, dok se Petrilo uputio na jug gdje je osvojio Skoplje i uputio se uz Vardar ka Ohridu. Ubrzo je i Ohrid zauzet, a Petrilo je nastavio ganjati bizantsku vojsku i Bugare, koji su bili ostaci plemstva iz doba Simeona, sve do Kostura gdje su se ovi sklonili. Kostur je grad koji se nalazi na jezerskom poluotoku zbog čega ga je lako braniti ako napadač nema nikakvih plovila kao ustanici. Petrilo je započeo opsadu Kostura, međutim ljudi u opsadi su napravili jedan ispad iz tvrđave koji je potpuno iznenadio ustanike unio kaos i rasulo u njihove redove zbog čega se ustanička vojska raspala, a Petrilo koji je do tada ganjao, morao je bježati što brže na sjever. Bodin koji je u međuvrijemenu zauzeo Niš, morao je po snijegu u prosincu 1072. žuriti na jug da mu ne bi bila odsječena odstupnica u Zetu. Mihailo koji je napao Dračku temu po izbijanju ustanka, poslao je u pomoć svom sinu odred pod vodstvom svog zeta Longivardopula. Bizantska vojska je kod Pauna, južno od Kosova Polja, presjekla put Bodinu i došlo je do velike borbe u koju se uključio i Longivardopul, ali na strani Bizanta. Bodin je bio poražen i pada u zarobljeništvo te ga odvode u Antiohiju. U vrijeme kad je Bodin bio zatočen u Antiohiji izbijaju ulične borbe između Grka i Armenaca i metež koji su te borbe stvorile iskoristili su mletački trgovci, koje je potplatio Mihailo, da oslobodi Bodina koji se poslije toga vraća u Zetu i postaje suvladar svom ocu.